প্রসঙ্গত, আগের দিনই অর্থাৎ সোমবার কলকাতায় যেখানে বায়ুদূষণের সূচক ছিল ৭৩, তা কালীপুজোর রাতেই বৃদ্ধি পেয়ে হল ৩২৬। সোমবার রাজ্যের মধ্যে একমাত্র আসানসোলে বায়ুদূষণের সূচক ছিল ২১৯। কেন্দ্রীয় পরিসংখ্যানে তা ‘খারাপ’ বলেই গণ্য করা হয়। সোমবার শিলিগুড়ি কিছুটা খারাপ (১৯৩) থাকলেও, কলকাতার বায়ুদূষণের সূচক যথেষ্টই সন্তোষজনক ছিল বলে কেন্দ্রীয় রিপোর্টে জানানো হয়েছে। কিন্তু কালীপুজোর দিন সন্ধ্যা থেকেই সেই মাত্রা খারাপ হতে শুরু করে। যার প্রভাবে কালীপুজোর রাতে দেশের মধ্যে খারাপ বায়ুদূষণের সূচকে পঞ্চম স্থানে উঠে আসে কলকাতা। এরমধ্যে বুধবার, দেওয়ালির দিন কলকাতার আকাশ একেবারে মেঘলা থাকায় কিছুটা আশঙ্কায় রয়েছেন বিশেষজ্ঞরা। তাঁদের মতে, এরকম আবহাওয়ার মধ্যে বাজির দূষণে পরিস্থিতি আরও খারাপ হবে।